Clive Bruce weer in hospitaal opgeneemClive Bruce. (Foto: Facebook) Die countrymusieklegende Clive Bruce sterk tans weer in die hospitaal aan nadat hy verlede week by sy huis in die ooste van Pretoria inmekaargesak het. Mara van den Bergh, Bruce (74) se agent en woordvoerder, het aan Maroela Media bevestig dat hy steeds in die hospitaal is. “Hy het talle mediese toetse ondergaan en ons wag nog op die uitslae,” het Van den Bergh gesê. Bruce word deur sy vrou, Jenny, bygestaan. Bruce, bekend onder countrymusiek-aanhangers as die “Midnight Cowboy”, het in September verlede jaar ŉ hartoperasie ondergaan. Bruce het in Desember 2020 ook ŉ noodoperasie ondergaan nadat hy ŉ abdominale aorta-aneurisme opgedoen het. Bruce was destyds bekend as aanbieder van die countrymusiekprogramme Sing Country en Rewind. Hy het ook in sy loopbaan van sowat vyf dekades die verhoog gedeel met country-sangers soos Lance James, Barbara Ray, Bobby Angel, Billy Forest en Sally Vaughn. Virginia Lee is sy stiefma. “Hy stuur liefde en soentjies vir almal,” het Van den Bergh gesê.